**14. мај 2020.**

Данас ћемо се подсетити основних појмова у вези са акцентима и објаснити разлику између дугих и кратких акцената. Лекција се налази у вашој Граматици на странама 85 и 86, а у Радној свесци ћете урадити вежбања на странама 71 и 72.

**АКЦЕНТИ – квантитет акцената (дуги и кратки)**

Обратите пажњу на то да се сви слогови у једној речи не изговарају подједнако, равним тоном. Неки слогови су посебно наглашени (јачином гласа). Тај гласовни удар, који бележимо изнад наглашеног вокала (самогласника) или изнад вокалског (слоготворног) р, назива се **акценат**. Слогове који садрже такав вокал називамо акцентованим или наглашеним слоговима.

**Наш језик познаје 4 акцента:**

дугосилазни **â** б â ј к а

дугоузлазни **á**  д р á м а

краткосилазни **ȁ** с ȁ н

краткоузлазни **à**  м à л и н а

Дакле, два дуга и два кратка, два узлазна и два силазна.

**\*ПРАВИЛА АКЦЕНТОВАЊА:**

**1. Акценат може бити на првом и на свим унутрашњим слоговима вишесложних речи, али никако на последњем слогу. Последњи слог никада није наглашен!**

**2. На првом слогу могу бити сва четири акцента!**

**3. Једносложне речи (речи од једног слога) могу имати само силазне акценте!**

**4. На унутрашњим слоговима може бити само узлазни акценат!**

Јако је важно да правимо разлику између дужине акцентованих слогова, дуги или кратки. Правило каже да изговор дугог слога траје дупло дуже од кратког:

|  |  |
| --- | --- |
| **Дуги** | **Кратки** |
| ма-штАА-ри-ти | мА-шта-ти |
| пу-то-вАА-ње | про-пу-тО-ва-ти |
| глАА-ва | глА-ви-ца |
| брАА-да | брА-дат |

**\*Када одређујемо гласовни удар у једној речи (где се налази наглашени вокал), трудимо се да поштујемо кораке при акцентовању:**

1. Поделим реч на слогове!

2. Одредим место акцента, тј. који је слог под акцентом!

3. Одредим да ли је дуг или кратак (квантитет)!

4. Одредим да ли је силазна или узлазна интонација (квалитет)!

*(Припремила: проф. Марина Глинос)*